מייקל קירבי

מייקל דונלד קירבי (באנגלית: Michael Donald Kirby; נולד ב-18 במרץ 1939) הוא משפטן, שופט בדימוס ואקדמאי אוסטרלי, שכיהן כשופט בבית המשפט הגבוה של אוסטרליה בשנים 1996–2009.

מאז פרישתו מבית המשפט נותר פעיל במגוון תפקידים ציבוריים. במאי 2013 מונה לעמוד בראש ועדת חקירה מטעם מועצת זכויות האדם של האומות המאוחדות בנושא הפרות זכויות אדם בצפון קוריאה, ודוח הוועדה פורסם בפברואר 2014.

 ביוגרפיה 
קירבי נולד ב־18 במרץ 1939 בבית החולים ליולדות קראון סטריט שבסידני. הוא הבכור מבין חמישה אחים.

בשנת 1943 נישאה סבתו, נורמה גריי, בשנית לג'ק סימפסון, שכיהן כגזבר הלאומי של המפלגה הקומוניסטית של אוסטרליה. על אף שקירבי רחש לו הערכה, הוא ובני משפחתו הקרובה לא אימצו את תפיסת העולם הקומוניסטית. אביו תמך במפלגת הלייבור האוסטרלית אך לא היה חבר בה, ואמו – כך סבורים – הצביעה למנהיג הליברלים רוברט מנזיס.

קירבי התחנך בבתי ספר ציבוריים: תחילה בבית הספר הציבורי בנורת' סטרת'פילד, אחר כך בבית הספר בסאמר היל בכיתות מחוננים, ובהמשך בתיכון פורט סטריט לבנים שבסידני.

לאחר סיום לימודיו התיכוניים, למד באוניברסיטת סידני, שם השלים תואר ראשון באמנויות, תואר ראשון במשפטים, תואר ראשון נוסף בכלכלה ותואר שני במשפטים בהצטיינות יתרה. במהלך לימודיו נבחר לשמש כנשיא מועצת הסטודנטים של האוניברסיטה ובהמשך גם כנשיא אגודת הסטודנטים הכללית.Biography: Hon. Justice Michael Kirby AC CMG

 קריירה 
את דרכו המקצועית החל קירבי כמתמחה במשרד עורכי הדין M.A. Simon and Co., שם עבד לצד רמון בורק, שטיפל בתיקי פיצויים. בהמשך עבר למשרד Hickson, Lakeman and Holcombe (כיום Hicksons Lawyers), שם עסק בליטיגציה בתחום הביטוח ובסכסוכי מקרקעין, והיה שותף במשרד בין השנים 1963–1967.

בשנת 1967 התקבל כחבר בלשכת עורכי הדין של ניו סאות' ויילס.

 מינוי לשופט 
בשנת 1975 מונה לסגן נשיא ועדת הפיוס והבוררות האוסטרלית – גוף פדרלי שעסק ביישוב סכסוכי עבודה – ובכך היה לאדם הצעיר ביותר שמונה לתפקיד שיפוטי פדרלי באוסטרליה. בשנת 1984 נטל השופט פיטר גריי את הבכורה ממנו כשהתמנה לתפקיד בגיל 38.

בשנת 1983 מונה לשופט בבית המשפט הפדרלי של אוסטרליה, ולאחר מכן, ב־1984, לנשיא בית המשפט לערעורים של מדינת ניו סאות' ויילס – הערכאה העליונה במערכת המשפט של המדינה. בין השנים 1995–1996 כיהן במקביל כנשיא בית המשפט לערעורים של איי שלמה.Susan Boyd (2003), "Australian judges at work internationally", Australian Law Journal, vol. 77, p. 303 at 305.

בשנים 1984–1993 כיהן כקנצלר של אוניברסיטת מקווארי שבסידני.High Court Bibliography . Retrieved 22 January 2010.

בפברואר 1996 מונה לשופט בבית המשפט העליון של אוסטרליה. לאורך השנים שירת במגוון ועדות וגופים ציבוריים, ובהם נציבות הרפורמה המשפטית של אוסטרליה (ALRC) וארגון המחקר המדעי CSIRO. הוא משמש כפטרון של עמותת "חברים של ספריות אוסטרליה" (FOLA) ושל ארגונים נוספים.

במהלך כהונתו בבית המשפט העליון של אוסטרליה תחת נשיאותו של השופט מארי גליסון, נודע קירבי בדעותיו העצמאיות ולעיתים קרובות חלק על עמיתיו – לעיתים אף היה בדעת מיעוט יחידה.

בשנת 2004, הביע עמדת מיעוט בכ-40% מהמקרים שבהם השתתף – כמעט פי שניים מכל שופט אחר בבית המשפט באותה תקופה; במקרים חוקתיים, שיעור דעת המיעוט שלו אף עלה על 50%. עקב כך, זכה לכינוי "המתנגד הגדול" (The Great Dissenter).

שופטים נוספים בבית המשפט העליון שנשקלה אפשרות לייחס להם את אותו תואר, בהם דייסון היידון ופטריק קין, לא הגיעו לרמות ההתנגדות של קירבי.

חוקרי המשפט אנדרו לינץ' וג'ורג' ויליאמס כתבו כי: "גם אם ניקח בחשבון את שנת 2004 כחריגה, קשה להכחיש כי כבר מזמן קירבי הפך לשופט בעל שיעור דעת מיעוט הגבוה ביותר בתולדות בית המשפט. קירבי תפס מקום של 'אדם מבחוץ' בהרכב השופטים – עמדה שספק אם תשתנה בעתיד."

 פרישה ופעילות לאחר הפרישה 
קירבי פרש מבית המשפט העליון ב־2 בפברואר 2009, סמוך לגיל הפרישה החוקתי – 70 שנה.חוקת אוסטרליה, סעיף 72. את מקומו תפסה השופטת וירג'יניה בל.High Court gets fourth woman. Retrieved 15 December 2008.

לאחר פרישתו מונה לשורת תפקידים אקדמיים של כבוד במוסדות השכלה גבוהה באוסטרליה. בין היתר, מונה כחוקר אורח מצטיין באוניברסיטה הלאומית של אוסטרליה (ANU) בפברואר 2009; כעמית בכיר אורח בפקולטה למשפטים של אוניברסיטת ניו סאות' ויילס (מרץ 2009);news@unsw Michael Kirby joins UNSW | UNSW Newsroom וכפרופסור נלווה באוניברסיטת טסמניה ובאוניברסיטת ויקטוריה במלבורן. בסך הכול מונה כפרופסור אורח של כבוד ב־12 אוניברסיטאות.

 חייו האישיים 
קירבי חי בגלוי כהומוסקסואל מאז שנות ה־80. מאז 1969 הוא חי עם בן זוגו, יוהאן ואן פלוטן, שהיגר מהולנד לאוסטרליה בשנת 1963. ואן פלוטן פעל לסיוע לחולי איידס, וקירבי היה מעורב בתחום זה ברמה הלאומית והבינלאומית.

קירבי נחשב לדמות בולטת במאבק לזכויות להט"ב, והביע בפומבי תמיכה רחבה בזכויות אלו.

בתפקידו כנשיא ועדת המשפטנים הבינלאומית קידם את ההכרה בזכויות מיניות כחלק בלתי נפרד מזכויות אדם.

כמאמין אנגליקני, מתח ביקורת על יחס הכנסייה להומוסקסואלים. "אני לא אתן לגבר מבוגר בגלימות לקחת ממני את דתי", אמר בראיון, "האמונה שלי היא חלק חשוב מחיי".

בשנת 2002 נשא דברים בטקס הפתיחה של משחקי הגאווה בסידני. "התנועה לשוויון אינה ניתנת לעצירה", הצהיר בפני קהל של כ-35,000 איש.

בפברואר 2019, במלאת 50 שנה להיכרותם, נישאו קירבי ובן זוגו ואן פלוטן.

קישורים חיצוניים

 הערות שוליים 

קטגוריה:מסדר אוסטרליה: עמיתים
קטגוריה:סגל האוניברסיטה הלאומית של אוסטרליה
קטגוריה:שופטים אוסטרלים
קטגוריה:אוסטרלים שנולדו ב-1939